
II. Rákóczi ferenc és lengyel szerelmének Elżbieta Sieniawskának a kapcsolata 1701 és 1703 között

II. Rákóczi Ferencről és az általa vezetett szabadságharcról megjelent munkák kutatása során
könyvtárnyi szakirodalmat találunk, én mégis azt gondolom, hogy sok megválaszolatlan kérdés
vár válaszra vagy pontosításra. Egy ilyen kérdésnek tartom a fiatal fejedelem és a nála 7 évvel
idősebb, dúsgazdag, lengyel korona nagyhetmanjának felesége közötti kapcsolatot is.
A politika és a szerelem ősidők óta összekötődik. Érzések és érdekek keverednek benne.
II. Rákóczi Ferenc erdélyi fejedelem (1676–1735) és Elżbieta Sieniawska (1667–1729) lengyel
palatinusné közötti „liaison”-t a magyar szakirodalom leginkább romantikus kapcsolatnak,
szerelemnek tartja, holott nagyon fontos politikai események fűződnek hozzá, amelyeknek
szerepük volt a magyar szabadságharc 1703-as megindulásában.
A kettejük viszonyát a fejedelemről szóló legtöbb tudományos munka megemlíti, de általában
nagyon szűkszavúan, csak pár sor erejéig. A másik tévedés, hogy egy romantikus történetet
kreálnak belőle, mint például az első Rákóczi-életrajz szerzője, Márki Sándor is tette ezt.
Célom, hogy a kettőjük kapcsolatát a szabadságharc megkezdéséig mutassam be, az akkori
politikai viszonyok ismertetése mellett.
Kutatásom elsődleges forrásanyagát II. Rákóczi Ferenc Emlékiratai és Vallomásai adják. E
rövid korról csak kevés közvetlen forrás maradt fenn, de a pár évvel később keletkezettek is
segítettek a férjezett, lengyel nemesasszony és a fejedelem közötti kapcsolat feltárását.



